Source: https://www.relia.sk/Article.aspx?ID=326
Timestamp: 2020-08-13 17:22:50+00:00
Document Index: 2614079

Matched Legal Cases: ['§ 293', '§ 5', '§ 48', '§ 31', '§ 60', '§ 293', '§ 70', '§ 72']

Novela zákona o sociálnom poistení a zákona o službách zamestnanosti z 22.4.2020 - Jozef Mihál - Daňové a odvodové tipy
Novela zákona o sociálnom poistení a zákona o službách zamestnanosti z 22.4.2020
Témy: pandémia,sociálne poistenie,Top,zákon o službách zamestnanosti,zdravotné poistenie
22. apríla 2020 19:35
Národná rada SR dňa 22.4.2020 schválila novelu zákona č. 461/2003 Z. z. o sociálnom poistení a zákona č. 5/2004 Z. z. o službách zamestnanosti. Novela má číslo 95/2020 Z. z. a je účinná od 25.4.2020.
POISTNÉ ZA MESIAC APRÍL 2020
Podľa § 293ex zákona, zamestnávateľ alebo SZČO neplatí poistné na sociálne poistenie za mesiac apríl 2020, ak v apríli 2020 mali uzatvorenú prevádzku na základe rozhodnutia príslušného orgánu najmenej na 15 (kalendárnych) dní.
Pod rozhodnutím príslušného orgánu sa myslia podľa § 5 ods. 4 písm. h) a § 48 ods. 4 písm. e) zákona č. 355/2007 Z. z o ochrane, podpore a rozvoji verejného zdravia, opatrenia Úradu verejného zdravotníctva, ktorými boli uzatvorené prevádzky zariadení, v ktorých dochádza k zhromažďovaniu osôb.
Zamestnávateľ je bez ohľadu na to či mal v apríli 2020 uzatvorenú prevádzku povinný v riadnej lehote zaplatiť poistné na sociálne poistenie za zamestnancov. Preddavky na poistné na zdravotné poistenie odpustené nie sú.
Vláda SR zároveň môže ustanoviť aj iné obdobie, za ktoré zamestnávateľ alebo SZČO nebude platiť poistné na sociálne poistenie.
Uzatvorenie prevádzky sa preukazuje Sociálnej poisťovni čestným vyhlásením, ktoré sa musí predložiť do 8.-ho dňa mesiaca nasledujúceho po mesiaci, za ktorý sa neplatí poistné. Čestné vyhlásenie za mesiac apríl 2020 sa predkladá do SP do 8. mája 2020.
Technický dovetok
Podľa § 31 zákona má SZČO nárok na nemocenskú dávku, len ak má zaplatené poistné.
Obdobne podľa § 60 ods. 1 zákona sa SZČO započítava do obdobia dôchodkového poistenia len obdobie za ktoré bolo poistné na dôchodkové poistenie.
Na tieto účely sa poistné za apríl 2020 považuje za zaplatené.
V zaujímavej situácii sa ocitnú väčšie spoločnosti, ktoré majú viacero prevádzok - napríklad jedna prevádzka je maloobchodná predajňa elektroniky s 10 zamestnancami, ktorá bola v apríli povinne zatvorená - ale okrem toho aj má aj výrobu, ktorá zatvorená nebola a v ktorej pracuje 100 zamestnancov. Podľa znenia § 293ex zákona keďže táto spoločnosť mala (jednu) prevádzku v apríli zatvorenú 15 dní a viac, nemusí vôbec platiť odvody za zamestnávateľa do SP - za všetkých 110 zamestnancov.
ZMENA PODMIENOK NÁROKU NA PRÍSPEVOK V PROJEKTE "PRVÁ POMOC"
Pre zamestnávateľov a SZČO, ktorí si chcú uplatniť nárok na príspevky v projekte "Prvá pomoc" na udržanie zamestnanosti, sa zmierňujú podmienky nároku novelou zákona č. 5/2004 Z. z. o službách zamestnanosti.
Dlh na daniach alebo odvodoch a splátkový kalendár
Na základe zmeny v § 70 odsek 9 zákona, žiadateľ o príspevok má nárok na príspevok aj v prípadoch, ak:
nemá splnené daňové povinnosti ale správca dane žiadateľovi povolil odklad platenia dane, platenie dane v splátkach alebo platenie daňového nedoplatku v splátkach
nemá splnené povinnosti odvodu preddavku na poistné na verejné zdravotné poistenie, poistného na sociálne poistenie a povinných príspevkov na starobné dôchodkové sporenie ale Sociálna poisťovňa žiadateľovi povolila splátky dlžných súm poistného alebo zdravotná poisťovňa žiadateľovi povolila splátky dlžných súm preddavku na poistné alebo nedoplatku z ročného zúčtovania poistného
má voči úradu práce splatné finančné záväzky ale úrad práce žiadateľovi určil splátky dlžných súm splatných finančných záväzkov.
Nezaplatené dane alebo odvody za február 2020
Podľa § 72an zákona, žiadateľ o príspevok má nárok na príspevok aj v prípadoch, ak za február 2020:
Spoločnosť Gama nemá zaplatenú DPH za mesiac február 2020, nemá zaplatené poistné na sociálne poistenie za mesiac február 2020 a nemá uhradenú ani daň z príjmu právnickej osoby za rok 2018, kde má dohodnutý splátkový kalendár.
Napriek týmto problémom, ak spoločnosť spĺňa ostatné podmienky, môže požiadať o príspevok na svojich zamestnancov v rámci projektu "Prvá pomoc".